নিউ ইয়র্কে ‘সহস্রকণ্ঠে বাংলা বর্ষবরণের’ মহড়া
শান্তি ও মানবতাবাদী গানে বাংলা নববর্ষ ১৪৩১ বরণ করে নেওয়ার প্রস্তুতি নিচ্ছে যুক্তরাষ্ট্রের নিউ ইয়র্ক প্রবাসীরা। এ উপলক্ষ্যে টাইমস স্কোয়ারে অনুষ্ঠেয় ‘সহস্রকণ্ঠে বাংলা বর্ষবরণের’ মহড়া দিয়েছেন শিল্পীরা। শনিবার নিউ ইয়র্কে জ্যাকসন হাইটসের জুইশ সেন্টার অংশগ্রহণে ইচ্ছুক শিল্পীরা এ মহড়ায় অংশ নেন। মহড়া নির্দেশনা ও পরিচালনা করেন শিল্পী মহিতোষ তালুকদার তাপস। কণ্ঠশিল্পী কাবেরি দাসের পরিচালনায় শতাধিক শিশুও এতে অংশ নেয়।আয়োজক সংগঠন ‘এনআরবি ওয়ার্ল্ড ওয়াইড’ এর সহ সাধারণ সম্পাদক তানভীর কায়সারের সঞ্চালনায় অনুষ্ঠানে বক্তব্য দেন শিল্পী কাবেরী দাস, লুৎফুন নাহার লতা, মহিতোষ তালুকদার তাপস, সামছুদ্দিন আজাদ,  নুরুল বাতেন এবং প্রজন্ম একাত্তরের সভাপতি শিবলী ছাদেক।
সংগঠনটির সভাপতি বিশ্বজিত সাহা বলেন, “এ বছর টাইমস স্কোয়ারে সহস্রকণ্ঠে ১৪৩১ বঙ্গাব্দকে বরণ করার সর্বপ্রকার প্রস্তুতি চলছে। বিশ্ববাঙালির ঐতিহাসিক এই আয়োজনে বাংলা ভাষা ছাড়াও অন্তত দশটি দেশের প্রতিনিধি দল অংশগ্রহণ করবে। গত বছর টাইমস স্কোয়ারে শতকণ্ঠে ১৪৩০ বাংলা বর্ষবরণ করে যুক্তরাষ্ট্র অভিবাসী বাঙালি সমাজ একটি ইতিহাস রচনা করেছেন। এবার আরেকটি ইতিহাসের অংশ হতে যাচ্ছি আমরা।”এ বছর বাংলা বর্ষবরণের আহ্বায়ক হিসেবে আছেন মুক্তিযোদ্ধা শিল্পী সৈয়দ হাসান ইমাম। বর্ষবরণ উপলক্ষ্যে প্রকাশিতব্য স্মারকগ্রন্থের প্রধান সম্পাদক নুরুল বাতেন এবং সম্পাদক হিসেবে আছেন আন্তর্জাতিক মাতৃভাষা ইনস্টিটিউটের মহাপরিচালক অধ্যাপক হাকিম আরিফ।

মহড়া নির্দেশনা ও পরিচালনা করেন শিল্পী মহিতোষ তালুকদার তাপস।